Το **Μπακουριάνι** (γεωργιανά: ბაკურიანი) είναι ένα χιονοδρομικό κέντρο στην περιοχή Μπορζόμι της Γεωργίας. Βρίσκεται στη βόρεια πλαγιά της οροσειράς Τριαλέτι και σε υψόμετρο 1.700 μέτρων πάνω από την επιφάνεια της θάλασσας.

Γεωγραφία
---------

Η ευρύτερη περιοχή γύρω από το Μπακουριάνι καλύπτεται από δάση κωνοφόρων (τα οποία αποτελούνται κατά κύριο λόγο από έλατα). Το θέρετρο βρίσκεται σε απόσταση 30 χιλιομέτρων από το Μπορζόμι και, πιο συγκεκριμένα, στο λεγόμενο κοίλωμα / καλντέρα του Μπακουριάνι. Το θέρετρο συνδέεται με το Μπορζόμι με ηλεκτρικό σιδηρόδρομο στενού εύρους. Η σημερινή περιοχή της πόλης έχει στιστεί από ροές λάβας που προήλθαν από το κοντινό ηφαίστειο Μουκέρα.

Χιονοδρομικό κέντρο
-------------------

Το χιονοδρομικό κέντρο του θερέτρου χωρίζεται σε δύο μέρη, τα οποία είναι διακριτά μεταξύ τους: το Ντιντβέλι και το Κόχτα ή, αλλιώς, Κόχτα-Μιτάρμπι. Το όρος Κόχτα παρέχει το μέγιστο υψόμετρο για σκι, το οποίο φτάνει τα 2.269 μέτρα,  ενώ το ψηλότερο λιφτ που βρίσκεται στο Ντιντβέλι φτάνει τα 2.702 μέτρα. 

Η πρώτη χιονοδρομική βάση λειτούργησε για πρώτη φορά το 1932. Από το Μπακουριάνι μέχρι το βουνό Κοχταγόρι (1,3 χιλιόμετρα) και το πέρασμα Τσχρατσκάρο (3,5 χιλιόμετρα) υπάρχουν διάφορα σκι λιφτ, καθώς και χιονοδρομικές ράμπες. Στις χιονοδρομικές διαδρομές του Ντιντβέλι πραγματοποιούνται τεχνητές χιονοπτώσεις.

Κλίμα
-----

Το κλίμα του Μπακουριάνι κυμαίνεται από υγρό θαλάσσιο σε σχετικά υγρό ηπειρωτικό.  Οι χειμώνες είναι κρύοι και χαρακτηρίζονται από έντονες χιονοπτώσεις, ενώ τα καλοκαίρια είναι εκτενή και ζεστά. Η μέση ετήσια θερμοκρασία της πόλης είναι 4,3 βαθμοί Κελσίου, ενώ η μέση θερμοκρασία τον μήνα Ιανουάριο είναι -7,3 βαθμοί Κελσίου και η μέση θερμοκρασία κατά τον μήνα Αύγουστο είναι 15 βαθμοί Κελσίου. Οι ετήσιες βροχοπτώσεις είναι στα 634 χιλιοστά, ενώ το ύψος του χιονιού από τον Δεκέμβριο έως τον Μάρτιο είναι 64 εκατοστά. Στο Μπακουριάνι, βρίσκεται επίσης ο Βοτανικός Κήπος της Γεωργιανής Εθνικής Ακαδημίας Επιστημών.

Υποδομές
--------

Ο σιδηρόδρομος Μπορζόμι-Μπακουριάνι "Κουκούσκα" καλύπτει μια έκταση γης μήκους 37 χιλιομέτρων.

Λίγα χιλιόμετρα στα νότια του Μπακουριάνι βρίσκεται ο αγωγός Μπακού-Τιφλίδας-Τσεϊχάν.

Άνθρωποι
--------

Το Μπακουριάνι ήταν η πατρίδα του αθλητή λουτζ Νόνταρ Κουμαριτασβίλι, ο οποίος έχασε τη ζωή του κατά τη διάρκεια της προπόνησης την πρώτη ημέρα των Χειμερινών Ολυμπιακών Αγώνων του 2010 στο Βανκούβερ στη Μπρίτις Κολόμπια του Καναδά. Ο Κουμαριτασβίλι έζησε στο Μπακουριάνι για μεγάλο μέρος της ζωής του και ο δρόμος στον οποίο έμενε ονομάστηκε προς τιμήν του μετά τον θάνατό του. Ο σημαιοφόρος αθλητής της Γεωργίας κατά την τελετή έναρξης των αγώνων, ο αλπικός σκιέρ Ιάσων Αμπραμασβίλι, διαμένει επίσης στην περιοχή. Παρ' όλο που είχε σκεφθεί να αποσυρθεί, τελικά αποφάσισε να αγωνιστεί για να τιμήσει τη μνήμη του Κουμαριτασβίλι.

Δείτε επίσης
------------

* Σάμτσχε-Τζαβακέτι

Παραπομπές
----------

1. ↑  «(PDF) Long-lived center of youngest volcanism in the Borzhomi region of Georgia: Isotopic-geochronological evidence». *ResearchGate* (στα Αγγλικά). Ανακτήθηκε στις 1 Ιανουαρίου 2019.
2. ↑  «Bakuriani Ski Resort - the best place for a winter holiday in Georgia». 11 Φεβρουαρίου 2017. Ανακτήθηκε στις 31 Δεκεμβρίου 2018.
3. ↑  «Bakuriani». *www.j2ski.com* (στα Αγγλικά). Ανακτήθηκε στις 31 Δεκεμβρίου 2018.
4. ↑  «Bakuriani climate: Average Temperature, weather by month, Bakuriani weather averages - Climate-Data.org». *en.climate-data.org*. Ανακτήθηκε στις 31 Δεκεμβρίου 2018.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μπακουριάνι** |

* www.bakuriani.ge

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 145455684
* LCCN: n83150844
* GND: 7754188-1

 |

 |